ARZUAGA GUMUZIO (EH Bildu, 2015-12-23):
Bai, eskerrik asko.
Nik ere hitza hartu nahi dut gure bozka azaltzeko jendaurreko ikuskizun eta jolas jardueren lege hau onesteko.
Izan ere, batzordean hainbat agerraldi jaso genituen eta horiek balorean ipini nahi ditut. Han entzundako proposamen eta aholku horiek izan direlako EH Bilduren lanaren ardatza. Hainbat elkarte, aditu eta espektakuloen antolatzaileek, hainbat kezka agertu zizkiguten lehenengo aurreproiektuaren inguruan eta kezka hauek izan dira eztabaidetarako gure oinarria eta gure marra gorria.
Pentsatzen dut tramitazioan zehar erantzun egoki bat eman zaizkiola marra gorri hauei eta kezka horiek nolabait konponduta geratu daitezkeela. Banan-banan azaldu nahi ditut edo gainetik behintzat pasatu.
Irabazteko Asmorik Gabeko erakundeen jarduna babesten da legean. Horrekin lotuta, boluntarioen lana aintzat hartzen da eta suspertu egingo dela esaten da. Ikuskizun eta jolas jardueretan boluntarioen lana herri ekimenaren potentzialitatearen eta aberastasunaren ikurra da.
Horren adibidea (...) izan genuen batzordean Donostiako Piraten iniziatiba ezagututa eta eurek eskatu ziguten boluntarioen lana babestea eta suspertzea eta pentsatzen dugu horrela geratzen dela legean. Esaten da, boluntarioen gestioa behar den erreglamenduaren bidez garatuko dela eta erne egongo gara garapen legegile hau egoki izan dadin.
Agerraldietan kezka bat luzatu zitzaigun, segurtasunaren zerbitzu publikoa jasotzeko tasaren inguruan, konkretuki Txirrindularien Federazioaren partetik. Legearen lanketan zehar salbuetsi dugu Ertzaintzak eman behar duen zerbitzu honen ordainketa, antolatzaileak, Administrazio publikoak edo Irabazi Asmorik Gabeko erakundeak direnean. Eta pentsatzen dut hori ondo dagoela.
Oraindik ere 21. artikuluan esaten da segurtasun neurri bereziak izango dituzten hainbat ikuskizun egongo direla erreglamenduaren bitartez garatu behar dena, eta erne egongo gara baita ere erreglamendu hau egoki garatu dadin.
Ikuskizunen mugakide diren beste bi kontzeptu salbatu nahi genituen, adierazpen askatasunarekin edo biltzeko edo elkartzeko eskubidearekin lotuta daudenak, eta pentsatzen dugu hau ere horrela ondo bermatuta geratzen dela legean.
SOS Arrazakeriak eskatu zigun establezimendu publikoetan jendea onartzeko baldintzak edo "derecho de admisión" deitutako hori kutsu baztertzailea izan ez zezan, eta pentsatzen dugu hau ere salbatzen dugula legean.
Eta azkenik ikuskizunak antolatzeko fidantza bat aurrikusten zen, aurreproiektuaren 31. artikuluan, fidantza hauek oso altuak ziren, dudarik gabe ikuskizun oso handietarako pentsatuta eta agerraldietan esan zitzaigun moduan, honek sektorean ikaragarrizko kaltea ekarriko luke.
Orain arte horrelako fidantzarik ez dira egon eta gainera ikertu ahal izan dugu antzeko legeetan horrelako fidantzarik ez direla ere inposatzen ikusi dugu, eta azkenean lortu dugu lege honetan fidantzak kentzea ere. Eta pentsatzen dugu hori ondo dagoela. Beraz, marra gorri guztiak salbatuta, EH Bilduk lege honi babesa eman dio.
Askotan, horrelakoetan esaten den bezala, hau ez da gure legea, pentsatzen dugulako ikuskizun txikiei, herri ekimenei, dimentsio gutxiko, asti libreko ekintzei ikuskizun handien baldintzak ezarri nahi zaizkiela. Pentsatzen dugu malguago jokatu behar genuela ikuskizun txiki horiekin eta zurrunago handiekin, batzutan lege honetan alderantziz gertatzen delako.
Iruditzen zait esanguratsua izan dela sailburuak bi ikuskizun aipatu dituela, Azkena Rock eta BBK Live, baina kontutan hartu behar dugu % 99a ikuskizun txikiak eta ekimen txikiak direla eta lege honek horiengan edukiko du batez ere eragina. Espero dugu arazorik ez sortaraztea lege honen aplikazioak, baina...
...honek horiengan edukiko du batez ere eragina. Espero dugu arazorik ez sortaraztea Lege honen aplikazioak, baina, esaten dugun bezala, erne egongo gara.
Ez dut nire burua zorionduko Lege hau egiteagatik, ez dut uste ospakizun sentimendu daukadanik, izan ere, gure lana, nahiz eta legegintzaldi honetan gutxitan gertatzen den arren, gure lana legeak egiteko delako.
Eskerrik asko.